Id-Direttiva tal-Kunsill
ta’ l-4 ta’ Ġunju 1974
dwar l-approssimazzjoni tal-liġijiet ta’ l-Istati Membri li għandhom x’jaqsmu mal-muntaġġi interni tal-vetturi bil-mutur (l-imġieba tal-mekkaniżmu ta’ l-isteering f’każ ta’ impatt)
(74/297/EEC)
IL-KUNSILL TAL-KOMUNITAJIET EWROPEJ
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 100,
Wara li kkunsidra il-proposta mill-Kummissjoni,
Wara li kkunsidra l-Opinjoni tal-Parlament Ewropew [1],
Wara li kkunsidrat l-Opinjoni tal-Kumitat Ekonomiku u Soċjali [2],
Billi l-ħtiġiet tekniċi li vetturi bil-mutur għandhom jissodisfaw skond il-liġijiet nazzjonali li għandhom x’jaqsmu, inter alia ma’ l-imġieba tal-mekkaniżmu ta’ l-isteering f’każ ta’ impatt;
Billi dawn il-ħtiġiet ivarjaw minn Stat Membru għal ieħor, billi, għaldaqstant huwa neċessarju li l-Istati Membri kollha jaddottaw l-istess ħtiġiet jew flimkien ma’ jew minflok ir-regoli eżistenti tagħhom, sabiex, partikolarment, jippermettu li l-proċedura għall-approvazzjoni tat-tip tal-KEE li kienet is-suġġett tad-Direttiva tal-Kunsill tas-6 ta’ Frar 1970 [3] dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom tkun applikata għal kull tip ta’ vettura;
Billi ħtiġiet komuni għall-mirja interni li minnhom tista’ tara wara, kienu stabbiliti mid-Direttiva tal-Kunsill ta’ 1 ta’ Marzu 1971 [4] u għall-muntaġġi nterni tal-kompartiment tal-passiġġier, it-tqassim tal-kontrolli, s-saqaf u fejn jistrieħ id-dahar u l-parti ta’ wara tas-sedili permezz tad-Direttiva tal-Kunsill tas-17 ta’ Diċembru 1973 [5]; billi ħtiġiet oħra ser ikunu addottati sussegwentement dwar il-muntaġġi nterni u li għandhom x’jaqsmu ma’ l-ankoraġġi għaċ-ċinturini tas-sigurtà u s-sedili, it-trażżin tar-ras u l-identifikazzjoni tal-kontrolli;
Billi ħtiġiet armonizzati għandhom inaqqsu r-riskju jew is-severità ta’ ġrieħi li jistgħu jkunu mġarrba mis-sewwieqa ta’ vetturi bil-mutur u b’hekk jaċċertaw is-sigurtà fit-triq mal-Komunità kollha;
Billi, fir-rigward ta’ ħtiġiet tekniċi, huwa xieraq li jintużaw dawk addottati mill-Kummissjoni Ekonomika għall-Ewropa ta’ l-UNO fir-regolament tagħha Nru 12 [6] (Dispożizzjonijiet uniformi li jikkonċernaw l-approvazzjoni ta’ vetturi fir-rigward tal-protezzjoni tas-sewwieq kontra l-mekkaniżmu ta’ l-isteering f’każ ta’ impatt) li huma annessi mal-Ftehim ta’ l-20 ta’ Marzu 1958 li jikkonċerna l-addozzjoni ta’ kondizzjonijiet uniformi ta’ l-approvazzjoni u r-rikonoxximent reċiproku għat-tagħmir u partijiet ta’ vetturi bil-mutur,
ADOTTA DIN ID-DIRETTIVA
Artikolu 1
Għall-iskop ta’ din id-direttiva, “vettura’’ tfisser kull vettura bil-mutur fil-kategorija M1 (definita fl-Anness 1 tad-Direttiva tas-6 ta’ Frar 1970) maħsuba għall-użu fit-triq, bil-karozzerija jew mingħajrha, li jkollha għallanqas erba’ roti u veloċita’ massima ddisinjata li taqbeż il-25 km fis-siegħa, bl-eċċezzjoni ta’ vettura mgħammra bil-kontroll ‘l quddiem kif definit fi 2.7 ta’ l-Anness I
Artikolu 2
L-ebda Stat Membru ma jista’ jirrifjuta li jagħti l-approvazzjoni tat-tip tal-KEE jew l-approvazzjoni tat-tip nazzjonali ta’ vettura bil-mutur għal raġunijiet li għandhom x’jaqsmu ma’ l-imġieba tal-mekkaniżmu ta’ l-isteering f’każ ta’ impatt jekk dan ta’ l-aħħar jissodisfa l-ħtiġiet stipulati fl-Annessi I, II u III.
Artikolu 3
L-ebda Stat Membru ma jista’ jirrifjuta jew jipprojbixxi l-bejgħ jew reġistrazzjoni, dħul fis-servizz jew użu ta’ xi vettura għal raġunijiet li għandhom x’jaqsmu ma’ l-imġieba tal-mekkaniżmu ta’ l-isteering fl-eventwalita’ ta’ impatt jekk dan ta’ l-aħħar jissodisfa l-ħtiġiet stipulati iddettati fl-Annessi I, II u III.
Artikolu 4
Stat Membru li jkun ta l-approvazzjoni lil tip ta’ vettura għandu jieħu l-miżuri meħtieġa sabiex jassigura li jkun infurmat b’kull modifika lil kwalunkwe parti jew karatteristika imsemmija fl-Anness I, 2.2, L-awtoritajiet kompetenti ta’ dak l-Istat Membru għandhom jiddeterminaw jekk ikunx meħtieġ li jitwettqu testijiet mill-ġdid fuq tip ta’ vettura modifikat u li jitħejja rapport ġdid. Fejn testijiet bħal dawn jiżvela nuqqas ta’ konformità mal-ħtiġiet ta’ din id-Direttiva, il-modifika m’għandhiex tingħata approvazzjoni tat-tip tal-KEE.
Artikolu 5
Emendi li huma meħtieġa sabiex jiġu adattati il-ħtiġijiet ta’ l-Annessi I, II, III u IV għall-progress tekniku għandhom ikunu addottati skond il-proċedura stabbilita fl-Artikolu 13 tad-Direttiva tal-Kunsill tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom
Artikolu 6
1. L-Istati Membri għandhom idaħħlu fis-seħħ id-dispożizzjonijiet meħtieġa sabiex jikonformaw ma’ din id-Direttiva fi żmien tmintax-il xahar min-notifika tagħha u minnufih għandhom jgħarrfu lill-Kummissjoni b’dan.
2. L-Istati Membri għandhom jassiguraw illi t-testi tad-dispożizzjonijiet leġislattivi li jaddottaw fil-qasam immexxi minn din id-Direttiva jiġu komunikati lill-Kummissjoni.
Artikolu 7
Din id-Direttiva hija indirizzata lill-Istati Membri.
Magħmula fil-Lussemburgu, fl-4 ta’ Ġunju 1974.